
 Ego Petrus, Dei gratia Leuchorum episcopus, tam presentibus quam futuris notum facio, quod Teodericus de Raboivilla dedit ecclesię Morimundi, pro remedio animę suę et antecessorum suorum, possessionem quandam in finagio de Baselas, cujus metas  nominatim exprimere utile duximus : a parte de Cręrras sursum in colle ubi dividuntur finagia de Anocurt et de Pompetra et de Baselas, meta posita est ; a ipsa meta vadit usque ad semitam Sancti Juliani Boschel, sicut finagia  de Ponpetra et de Baselas se dividunt et sicut supradicta meta se lineat usque ad aliam metam, que est supra vallem Theoderici ; a meta que est supra vallem Theoderici, vadit recta linea usque ad metam quę est juxta collem  de Gonsoe ; ab ipsa meta que est juxta collem, lineat per medium collis usque ad quercum de Gonsoe ; a quercu lineat usque ad metam positam supra cheminum ; a meta supra cheminum lineat usque ad metam que est supra collem de Chaola ;  ab ipsa meta vadit recta linea usque ad metam que est supra Rinvallem, et a meta supra Rinvallem usque ad viam quę ducit de Fisca ad Baselas ; ab ipsa meta usque ad metam que sursum dividit finagia de Anocurt et de Pompetra et de Baselas. Infra  metas supradictas quicquid Theodericus et homines sui habebant et habere quolibet modo poterant in terris tam cultis quam incultis, in pascuis, in silvis, in insulis, in aquis, totum sine retentione aliqua jamdicte ecclesie donavit donatione perpetua,  pratis tantummodo que jam culta erant exceptis. Et sciendum quod fratres Morimundi utramque aque ripam habebunt et pontem super aquam facere poterunt, ubi melius ipsis fratribus placuerit et ipse Theodericus dabit eis viam per prata largam et bonam ad eundum  et redeundum libere ad omnes necessitates suas. Concessit etiam eis sedem ad molendinum faciendum et cursum aque. Et quoniam infra metas erant terre que nec ipsius Theoderici nec hominum suorum erant, pro ipsis terris dedit eis escambium extra jamdictas terras, tali conditione quod domus Morimundi perpetuo possidebit escambium, nec amittet etiam si terras illas pro quibus datum fuerat acquisierit. Sane sciendum quod si fratres Morimundi voluerint alibi in terra jamdicti  Theoderici ad ramagium ire, licebit eis et in silvis ejus libere accipient ligna ad casulas pastorum et caulas pecorum fabricandas et ad focum faciendum. Nam in omnibus silvis suis talia usuaria fratribus Morimundi dedit  qualia homines de Baselas habent in illis. Dedit piscarias per omnes aquas suas et vanas pasturas per totam terram suam et libere ire ac redire, ita quod si dampnum factum fuerit, sine alio jure restituetur. Promisit etiam quod in  pascuis finagii de Baselas sicut Profundavallis usque ad Rinvallem extenditur, nullius domus religionis pecora vel cujuslibet generis animalia intrare patietur, et de his omnibus legitimam guarentiam portare debet. Laudavit hec omnia domina Comitissa de Bolene et Albertus filius ejus. Testes : Fridericus frater Tullensis episcopi, Hugo de Chatonrivo, Aimo de Salsuras, milites, Teodericus villicus Novicastri. Laudavit hec omnia Airardus jamdicte domine filius. Testes : Albertus de Rossul,  Teodericus villicus Novicastri, Wirricus filius Barlan. Hec omnia laudavit Aaliz uxor jamdicti Theoderici ac filii eorum Albertus et Theodericus. Testes : Stephanus capellanus de Romanis, Stephanus de Rosselido et Albertus nepos  ejus, Galterus de Solascurt, milites. Laudavit hec omnia Wiardus filius eorum. Testes : Rodulphus de Bormunt monachus Morimundi, et Durannus opilio conversus, Stephanus capellanus de Romanis, et Teobaldus cursor Morimundi. Filia quoque illius Elviz hec omnia laudavit. Testes : Wirricus sacerdos Novicastri, Teodericus pater ejus, Durannus conversus opilio. Laudavit hec omnia filia ejus Aduiz. Testes : Rodulphus monachus Morimundi, Durannus conversus,  Theodericus clericus de Baselas. 
¶ Illud etiam ad omnium noticiam transmitto quod Bertrannus, filius Petri Albi de Medianovico et Beatricis, sessas, fossam, furcam ad puteum cum omnibus ad hec pertinentibus,  quę tenebant ab ecclesia de Crochdal, dedit ecclesie Morimundi jure perpetuo possidenda, abbatissa totoque capitulo de Crochdal hec omnia laudante et donante. Qui ad majoris firmitatis indicium de his omnibus  se devestiens, ecclesiam de Crocdal revestivit per manum Alberti conversi memorate ecclesie, et ipse Albertus, ex parte abbatisse et totius conventus, domum Morimundi de his omnibus cum omni integritate et sine  aliqua retentione revestivit per manum Rodulphi monachi Morimundi, ita quod domus Morimundi tenebit sub tali conditione quali Bertrannus tenuerat. Preterea mansum quendam in quo Fulco miles Medianivici manebat, quem fratres jamdicti Bertranni Wirricus et Petrus ecclesie Morimundi antea dederant, memoratus Bertrannus jamdicte ecclesie Morimundi donavit donumque a fratribus suis factum laudando et donando confirmavit. Dedit etiam sepedicte ecclesie alium mansum in quo bovaria matris sui fecerat, sub tali jure quo ipse illum tenebat, ita quod de ipso manso se devestiens, Humbertum villicum Medianivici de eo investivit. Ipse vero  Humbertus investivit ecclesiam Morimundi per manum Rodulphi monachi. Duo etiam jugera terrę, que sunt ante portam Medianivici juxta croatam Mathei de Sancto Germano militis, dedit ecclesie Morimundi, tali condicione quod  quamdiu vixerit poterit ea colere si voluerit. Nulli vero alii ea date vel vendere vel impignorare vel colenda tradere poterit. Post mortem vero illius vel si ante mortem ad conversionem venerit, domus Morimundi ea possidebit imperpetuum. Hec  omnia laudavit Drogo Grossus de Vico, pater Agnetis, que uxor fuerat Wirrici, fratris memorati Bertranni, et Hugo de Portu, maritus ejusdem Agnetis. Sane sciendum quod Bertrannus et Drogo Grossus et Hugo de Portu promiserunt quod de his omnibus legitimam guarentiam domui Morimundi portarent et de hoc obsides posuerunt Bomundum de Vico, Anselmum Magnum et Bellumvasletum de Medianovico, milites, Symonem sororium  Bellivasleti. Testes : Drogo et Wivianus sacerdotes de Medianovico, Teodericus et Petrus fratres Drogonis sacerdotis. Agnes quoque supramemorata hec omnia laudavit et donavit. Testes : Iwlez de Roolvilla et Sicardus frater ejus,  Fridericus quoque filius ipsius, Bertrannus frater ipsius Agnetis, Oldoerus frater Hugonis de Portu. 
¶ Hoc quoque universis presenti scripto notifico quod Gerardus La Truie donavit in elemosinam perpetuam Deo et ecclesie Morimundi totum  alodium suum de Belignievilla cum hominibus et omnibus pertinentiis suis. Dedit etiam eidem ecclesie tenementum Bovonis cum omni integritate sua et quicquid in eo alodio et tenemento ad ipsum Gerardum quolibet modo pertineret, et hoc donum  super altare posuit in Morimundo. Testes : Henricus abbas Clarifontis, Radulphus de Bormunt, Teodericus de Freins, monachi Morimundi, Stephanus miles de Vile, Wiardus de Borbona. Hanc donationem recognovit  idem Gerardus et legitimam garentiam fratribus Morimundi, quotiens opus haberent, in omni curia portare promisit, presente Symone duce Lothoringie, Henrico comite Barri, Hugone de Fisca patre et Hugone filio ejus,  Ulrico de Tilleol, Hugone de Beffremont, et multis aliis baronibus et militibus ante Saltres. Hoc totum fecerunt et laudaverunt Comitissa uxor ipsius Gerardi, Gerardus quoque et Drogo et Symon filii, Isabel et Clementia filie  eorum apud Warpontem. Testes : Rodulphus de Bormont monachus Morimundi, Teodericus de Blaie, Otto de Raincurt, presbiteri, Hugo serviens ipsius Gerardi. Sed et Isabel ipsius Gerardi mater, Reinerius quoque de Perai et uxor  Ysabel, soror sepedicti Gerardi, et Teodericus filius eorum, Petronilla etiam uxor Drogonis La Truie jam defuncti, necnon et Willermeta filia ipsius G(erardi) cum ipso Gerardo, quicquid sui juris in his omnibus erat fratribus Morimundi  donaverunt et laudaverunt apud Strenas, et de his omnibus domum Morimundi in manu Henrici prioris investiverunt. Renerius quoque de Perei pro parvulis suis hec omnia laudavit et si aliquando opus esset, promisit quod pro voluntate fratrum Morimundi omnes heredes suos hec omnia laudare faceret et tenere. Testes : Gualterus Tornicant et Warnerus frater ejus, Ulricus Mustel, Albricus Grivel, Stephanus de Vile, milites. Ego igitur universa que  in presenti carta continentur, sub sigilli mei protectione suscipio et confirmo. Quod si quis horum aliquid infringere presumpserit, anathema sit, donec digne satisfecerit. Preterea sepedictus Gerardus La Truie prefatis fratribus Morimundi dedit in elemosinam vanam pasturam per totam terram suam. Quod si in aliquod dampnum facerent, solum capitale redderent. Testes : Theodericus de Freins, Roduphus de Bormunt, Stephanus de Wile, Wiardus de Borbona.  Acta sunt hec anno incarnati verbi millesimo centesimo septuagesimo NONO.